Dit gaan tog ook oor die invloed van ’n fees – van dinge soos die vreug­de wat dit aan mense verskaf en die geld wat dit in die inwoners se sakke plaas.
Mense verwys daarna as ’n fees wat gemeenskappe en kultuurgroepe versoen; Hugo Theart, waarnemende uitvoerende hoof van Kunste Onbe­perk, glo dat die kunste, net soos sport, helend kan wees.
Een van die insette oor die fees was ’n Facebook-pos van Ishmael Mahomed, uitvoerende hoof van die Markteater in Johannesburg. Hy is ook ’n voormalige artistieke direkteur van die Nasionale Kunstefees in Grahamstad en ’n direksielid van die KKNK.
Mahomed is baie positief oor die toekoms van die fees en die wyse waarop dit reeds slaag om deur middel van die kunste gemeenskappe te betrek, te verenig en te genees. Hy gebruik die woord “deernis” om dit wat by die KKNK gebeur, te beskryf.